./data/phi0474/phi005/phi0474.phi005.perseus-lat2.xml
M. Tullius Cicero
sequitur ut de frumento empto vos, iudices, doceam, maximo atque impudentissimo furto; de quo dum certa et pauca et magna dicam breviter, attendite  frumentum emere in Sicilia debuit Verres ex senatus consulto et ex lege Terentia et Cassia frumentaria  emundi duo genera fuerunt, unum decumanum, alterum quod praeterea civitatibus aequaliter esset distributum; illius decumani tantum quantum ex primis decumis fuisset, huius imperati in annos singulos tritici mod  DCCC; pretium autem constitutum decumano in modios singulos HS III, imperato HS III S  ita in frumentum imperatum HS duodetriciens in annos singulos Verri decernebatur quod aratoribus solveret, in alteras decumas fere ad nonagiens  sic per triennium ad hanc frumenti emptionem Siciliensem prope centiens et viciens erogatum est